[{"text_idx": "#000005", "text": "Juubelit ta\u0308histav Rakvere metsau\u0308histu naaseb erametsaliitu"}, {"text_idx": "#000006", "text": "Eesti Erametsaliidu pressiteade 29.detsembril 2017"}, {"text_idx": "#000007", "text": "Eesti vanim ja\u0308rjepidevalt tegutsenud metsau\u0308histu, 1992. aastal asutatud Rakvere metsau\u0308histu vo\u0303ttis oma volinike koosolekul 28. detsembril vastu otsuse astuda taas Eesti Erametsaliidu liikmeks. \u201cJutuks on see meil olnud juba mo\u0303nda aega, sest oleme ma\u0308rganud, et erametsaliidu to\u0308o\u0308 on na\u0308htavamaks ja la\u0308bipaistvamaks muutunud. Nad on na\u0308htaval, seisavad metsaomanike huvide eest ja seejuures arvestavad ka va\u0308ikemetsaomanikega."}, {"text_idx": "#000008", "text": "Tundus, et on o\u0303ige hetk u\u0308hineda, et sellesse u\u0308histo\u0308o\u0308sse omagi panus anda ja osaleda otsuste tegemisel,\u201d kommenteeris Rakvere metsau\u0308histu juhatuse esimees Meelis Matkama\u0308e. \u201eVo\u0303tame Rakvere metsau\u0308histu otsust kui tunnustust ja ma\u0308rki, et oleme oma tegevusega o\u0303igel teel."}, {"text_idx": "#000009", "text": "Erametsandus on seda tugevam, mida u\u0308htsemad me oleme. Loodan, et me staaz\u030cikaima u\u0308histu otsus on hea eeskuju ka teistele metsaomanike u\u0308hendustele, kes u\u0308leriigilist esindatust seni va\u0308hem ta\u0308htsustanud on,\u201d u\u0308tles Eesti Erametsaliidu juhatuse esimees Mikk Link."}, {"text_idx": "#000010", "text": "Rakvere metsau\u0308histu, kes ta\u0308navu ta\u0308histas tegevuse 25. aastapa\u0308eva, on peale igapa\u0308evato\u0308o\u0308 silma paistnud algatustega, mis laiema ta\u0308hendusega. Na\u0308iteks so\u0303nastati u\u0308histus esimesena erametsanduse head tavad juba 2005. aastal ja rakverelased olid esimesed, kes hakkasid oma metsadele taotlema sa\u0308a\u0308stvat majandamist tunnistavat sertifikaati."}, {"text_idx": "#000011", "text": "Eesti Erametsaliit, kes on Rakvere u\u0308histuga u\u0308hevanune, on aja jooksul la\u0308bi teinud rahutumaid ja stabiilsemaid aegu. Viimane suuremate muutuste aeg oli viis-kuus aastat tagasi, mil seoses metsau\u0308histute va\u0308ga kiire arengu ja va\u0308ikeste u\u0308histute liitumisega muutus mo\u0303neti ka liikmeskond."}, {"text_idx": "#000012", "text": "Pa\u0308rast seda on kiiresti hakanud kasvama ka liidu liikmesorganisatsioonidega u\u0308hinenud metsaomanike arv ja neile kuuluva metsamaa pind. Praegu kuulub Eesti Erametsaliitu 20 metsaomanike u\u0308hendust, kellel kokku 6200 liiget ja liikmete omandis kokku 350 000 ha metsamaad. 2018. aastal liituva Rakvere metsau\u0308histuga lisandub ligi 700 metsaomanikku, kellel umbes 17 000 ha metsamaad."}]